CELEX: C2004/190/20
Language: da
Date: 2004-07-24 00:00:00
Title: Sag C-238/04: Sag anlagt den 7. juni 2004 af Kommissionen for De Europæiske Fællesskaber mod Den Franske Republik

24.7.2004   
            
            
               DA
            
            
               Den Europæiske Unions Tidende
            
            
               C 190/12
            
         Sag anlagt den 7. juni 2004 af Kommissionen for De Europæiske Fællesskaber mod Den Franske Republik
   (Sag C-238/04)
   (2004/C 190/20)
   Ved De Europæiske Fællesskabers Domstol er der den 7. juni 2004 anlagt sag mod Den Franske Republik af Kommissionen for De Europæiske Fællesskaber ved O. Beynet og A. Whelan, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1.
            
            
               Det fastslås, at Den Franske Republik har tilsidesat sine forpligtelser i henhold til direktiv 90/388/EØF om liberalisering af markedet for teletjenester (1), som affattet ved direktiv 95/51/EF (2) og 96/19/EF (3), samt i henhold til traktatens artikel 249 (tidligere artikel 189), stk. 3, idet den ikke har gennemført dette direktivs artikel 1 og artikel 2, stk. 3, korrekt.
            
         
               2.
            
            
               Den Franske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   De franske bestemmelser er ikke forenelige med fællesskabsretten for så vidt angår kabeldistributørernes levering af teletjenester.
   Hvad angår levering af telefonitjenester er der således ved de franske bestemmelser indført en forpligtelse til at høre kommunerne eller de kommunale sammenslutninger, inden der udstedes en tilladelse til levering af telefonitjenester over kabelnettene. Denne forpligtelse rejser flere problemer i forhold til artikel 2, stk. 3, i direktiv 90/388, som ændret ved direktiv 96/19/EF, nemlig den manglende gennemsigtighed i høringsproceduren, det uforholdsmæssige skøn, som kommunerne råder over ved udformningen af deres høringssvar, den usikkerhed, der som følge af forbindelserne mellem visse kommuner og operatører hersker med hensyn til, om proceduren er objektiv, den forskelsbehandling, som følger af, at proceduren ikke finder anvendelse på andre leverandører af teletjenester, og den bestående risiko for, at der sker forskelsbehandling af de forskellige kabeldistributører.
   Ordningen, hvorefter kabeldistributørerne systematisk skal underrette alle kommuner om etableringen af deres net, skaber en yderligere forpligtelse for dem i forhold til den almindelige ordning med leveringsfrihed, som finder anvendelse på de øvrige leverandører af teletjenester. Da der ikke er nogen objektive elementer, som begrunder denne forskelsbehandling er den franske ordning i denne henseende udtryk for en forskelsbehandling, og er i strid med bestemmelserne i artikel 1 og artikel 2, stk. 3, i direktiv 90/388/EØF, som affattet ved direktiv 95/51/EF og 96/19/EF.
   
      (1)  EFT L 192 af 24.7.1990, s. 10.
   
      (2)  Kommissionens direktiv 95/51/EF af 18.10.1995 om ændring af direktiv 90/388/EØF med hensyn til afskaffelse af begrænsninger i brugen af kabel-tv-net til levering af allerede liberaliserede teletjenester (EFT L 256 af 26.10.1995, s. 49).
   
      (3)  Kommissionens direktiv 96/19/EF af 13.3.1996 om ændring af direktiv 90/388/EØF for så vidt angår gennemførelse af liberaliseringen af markederne for teletjenester (EFT L 74 af 22.3.1996, s. 13)